text: স্বপ্নের পদ্মা সেতুতে আজ বসছে ৩৩তম স্প্যান। এর মধ্য দিয়ে দৃশ্যমান হবে পদ্মা সেতুর প্রায় ৫ কিলোমিটার অংশ। যা ছাড়িয়ে যাবে যমুনা সেতুকে। যমুনা সেতুর দৈর্ঘ্য ৪ দশমিক ৮ কিলোমিটার।
  সোমবার দুপুরে পদ্মা নদীর মাওয়া প্রান্তে বসানো হবে স্প্যানটি। এ নিয়ে মাওয়ায় চলছে কর্মযজ্ঞ।
  এর আগে, ১১ অক্টোবর ৩২তম স্প্যান বসানোয় পদ্মা সেতুর দৈর্ঘ্য হয় যমুনা সেতুর সমান।
  মূল সেতুর নির্বাহী প্রকৌশলী দেওয়ান আবদুল কাদের জানান, মুন্সিগঞ্জের মাওয়া কনস্ট্রাকশন ইয়ার্ডে 'ওয়ান সি' নামের ৩৩তম স্প্যানটি প্রস্তুত করা হয়েছে। মাওয়া প্রান্তে সেতুর ৩ ও ৪ নম্বর পিলারের উপর স্প্যানটি বসানো হবে। তবে নদীতে স্রোত দেখা দিলে দুইদিন সময় লাগতে পারে।
  সেতুর সংশ্লিষ্ট সূত্রে জানা গেছে, তিন হাজার ৬০০ টন ধারণ ক্ষমতার 'তিয়ান ই' ভাসমান ক্রেনটি কনস্ট্রাকশন ইয়ার্ড থেকে ধূসর রঙের ১৫০ মিটার দৈর্ঘ্যের তিন হাজার ১৪০ টন ওজনের স্প্যানটি নিয়ে পিলারের কাছে গেছে। কনস্ট্রাকশন ইয়ার্ড থেকে পিলারের দূরত্ব খুব বেশি না হওয়ায় একদিনেই স্প্যানটি বসানোর ব্যাপারে আশাবাদী প্রকৌশলীরা।
  এদিকে ৪১ স্প্যানের ওপর ২ হাজার ৯১৭টি রোড স্লাবের মধ্যে বসানো হয়েছে ১ হাজার রোড স্লাব। এছাড়া রেললাইনের জন্য ২ হাজার ৯৫৯টি রেল স্লাবের মধ্যে বসানো হয়েছে ১ হাজার ৬০০টি রেল স্লাব।
  ২০১৭ সালের ৩০ সেপ্টেম্বর সেতুর জাজিরা প্রান্তে ৩৭-৩৮ নম্বর পিলারে প্রথম স্প্যান বসানোর মধ্য দিয়ে সেতু দৃশ্যমান হয়। চলতি বছরের ৩০ মে পর্যন্ত জাজিরা প্রান্তে ২৮টি স্প্যান বসানো হয়। এরপর শুরু হয় মাওয়া প্রান্তে স্প্যান বসানোর কাজ। ৩৩তম স্প্যান বসানো গেলে বাকি থাকবে ৮টি স্প্যান। স্প্যানগুলো মাওয়া কনস্ট্রাকশন ইয়ার্ডে আছে।